

Mød en nyansat kollega uden læreruddannelse

# Foreningen har en ambition om, at alle, der arbejder på vores overenskomst, skal være medlem. Det gælder også kollegaer uden en læreruddannelse og vikaransatte. Introduktionen til foreningen og invitationen ind i fællesskabet er en hjørnesten, og du spiller som TR en nøglerolle i arbejdet.

## *Nedenstående guide er ment som inspiration. Din kontakt med en ny kollega skal naturligvis tilpasses både dine muligheder, og hvad der giver mening ift. den nye kollega. Brug derfor det, der giver mening i den konkrete situation.*

## Dit møde/dine møder med den nyansatte kollega kan fx bygges op om tre elementer: Anledning, lytning og engagement:

## Møde nr. 1 - elevatortalen

*Anledning:*

Når din nyansatte kollega starter på skolen/arbejdspladsen, bør du introducere dig selv helt kort. Det kan fx være a la følgende:

”Du er lige startet i et nyt job. Jeg er din tillidsrepræsentant og vil gerne være med til at sikre, at du lander godt her hos os…”

*Lytning:*

Fx: ”Hvad er dine første indtryk af skolen og dine opgaver? Hvorfor har du valgt at blive lærer(vikar)? Hvad har du førhen arbejdet med? Ved du, hvad en fagforening er? Har du været organiseret før?”

Herefter kan du fortælle, hvad en TR er, og hvad Danmarks Lærerforening er.

Det bør være et kort og enkelt møde. Din nye kollega har nok at tænke på i denne tid og modtager mange informationer. Forestil dig, at du skulle kunne nå ’salgstalen’ på en tur op med en elevator. Du skal blot gøre opmærksom på, hvem du er, hvad en TR laver, og at man altid kan henvende sig. Husk at særligt unge kollegaer måske aldrig har hørt om en TR før eller været på en organiseret arbejdsplads.

*Engagement:*

Aftal fx et tidspunkt for et møde efter en måned for at sikre dig, at alt går, som det skal. Og så skal du selvfølgelig opfordre din nye kollega til at melde sig ind i Danmarks Lærerforening og tilbyde at hjælpe med processen, hvis det skulle være nødvendigt.

Hvis det er en vikar, der i udgangspunktet har ganske få arbejdstimer, handler det måske mere om en indledende invitation, der kan følges op på et senere tidspunkt, hvis vedkommende får flere timer, og du vurderer, at det er relevant.

Hvis det giver mening, kan møde nr. 2 og/eller 3 evt. afholdes som et fælles møde mellem dig og andre vikarer på skolen.

## Møde nr. 2 – fortæl om fagforeningen

*Anledning:*

Efter 1-2 måneder kan du invitere den nye kollega til et møde, hvor du spørger i retning af følgende: ”Du har nu gjort dig dine første erfaringer. Jeg er din tillidsrepræsentant og er nysgerrig på dine første oplevelser og udfordringer…”

*Lytning:*

”Hvordan er det gået den første måned? Har det været som du forestillede dig? Hvad har været udfordrende?”

Udfordringer kan bruges som bro til uddybelse af DLF

* Nærmere introduktion til, hvad du kan hjælpe med som TR
* Nærmere introduktion til Danmarks Lærerforening, og hvorfor det er vigtigt, at alle er medlemmer - også dem med en anden uddannelse/vikarer.
* Du kan fortælle om kredsen og om DLF’s medier: Fagbladet Folkeskolen / [folkeskolen.dk](https://www.folkeskolen.dk/), [@laererforeningen](https://www.instagram.com/laererforeningen/) på Instagram, [facebook.com/dlforg](https://www.facebook.com/dlforg), hjemmesiden [dlf.org](http://dlf.org/) og foreningens LinkedIn [Danmarks Lærerforening | LinkedIn](https://dk.linkedin.com/company/danmarks-lererforening)
* Husk at den nye kollega ikke kan forventes at vide ret meget om Danmarks Lærerforenings arbejde for medlemmerne.

*Engagement:*

Overvej om du kan give en smagsprøve på medlemskab, fx ved at invitere med til et møde i Faglig klub eller lignende. Du kan opfordre til medlemskab og orientere om muligheden for startmedlemskab (halvt kontingent de første seks måneder), der gør den ’økonomiske barriere’ mindre (evt. kan I indmelde kollegaen sammen ved at bruge følgende QR-kode).



## Møde nr. 3 – Opfølgning

*Anledning:*

Du kan mødes med kollegaen og drøfte, hvordan det går. Det gælder også vikarer, der stadig er ansat og måske har fået flere timer.

*Lytning:*

”Hvad er dine oplevelser af jobbet, dine kollegiale relationer og arbejdspladsen som helhed? Hvordan trives du i lærerrollen og i relation til dine elever? Gør du dig tanker om at blive meritlærer/selv at blive lærer (relevant for en ung uden uddannelse, der kan opfordres til at søge ind på læreruddannelsen)?”

Som den nærmeste tillidsvalgte spiller du den mest centrale rolle i forbindelsen mellem Danmarks Lærerforening og medlemmet/potentielle medlemmer. Hvis du vurderer, at det giver mening, kan du give kollegaen mulighed for at fortælle, hvordan det var at blive mødt af DLF, hvad vi evt. kan gøre bedre, eller hvad der var særlig godt/udbytterigt som nyt medlem.

Eller alternativt uddybe, hvorfor medlemskabet fravælges. Som faglig organisation kan vi altid bruge den viden i vores arbejde med at blive en bedre fagforening.

*Engagement:*

Du kan endnu engang opfordre til medlemskab, hvis vedkommende endnu ikke har meldt sig ind, og du vurderer, at der er en åbenhed omkring det.